Nordjylland topper, når det kommer til iværksætteri, og generelt åbner danskerne nye virksomheder som aldrig før. Alene i 2004 blev der startet 20.492 virksomheder, og det er en stigning på 45 procent i forhold til året før, viser nye tal fra Danmarks Statistik. Erhvervsministeren er stolt Dermed har Danmark en meget høj etableringsrate sammenlignet med andre EU-lande, påpeger erhvervsminister Bendt Bendtsen (Kons.). - De nye tal viser, at iværksætterkulturen i Danmark er blevet styrket under den nuværende regering. Det er meget glædeligt, at der er sket så stor en stigning i antallet af nye virksomheder, fordi de skaber vækst og nye arbejdspladser, siger han. De nye tal er renset for hobbyvirksomheder, omregistreringer og skuffeselskaber. Dermed giver analysen et meget præcist billede af iværksætteri i Danmark. Regionalt set er det Nordjylland, der har opnået den største stigning på godt 60 procent, oplyser Erhvervsministeriet. /ritzau/

Opsummering:
Danskerne åbner nye virksomheder som aldrig før, og alene i 2004 blev der startet 20.492 virksomheder. Nordjylland har haft den største stigning på godt 60 procent, viser nye tal fra Danmarks Statistik